කළුතර දිස්ත්‍රික්කයේ පාලින්දනුවර ප්‍රාදේශීය සභා බල ප්‍රදේශයට අයත් අටහවුල්හේන ගම්මානයට පිවිසීමට තිබෙන ජනසවි ගම මාර්ගය අබලන්වීම හේතුවෙන් එහි ජනතාව දැඩි අසීරු තත්ත්වයකට පත්ව සිටිනවා.මෙම ගම්මානයට පිවිසීම සඳහා මාර්ග කිහිපයක් තිබුණ ද ඒ සෑම මාර්ගයක්ම වසර ගණනාවකින් ප්‍රතිසංස්කරණයට ලක් වෙලා නැහැ.මෙම තත්වය හේතුවෙන් ගම්වාසීන්ගේ දෛනික කටයුතුවලට මෙන්ම කුඩා දරුවන්ට පාසල වෙත යාමට ද සිදුව ඇත්තේ මෙම මාර්ගය හරහා ගලා බසිනා සේන දොළ තරණය කරමින්.වර්ෂාව නොමැති කාලවල දී එය යම් තාක් දුරට විසදුමක් වුව ද වර්ෂා කාලයට දොලේ දිය පහර ඉහළ යාම හේතුවෙන් ගම්වාසීන්ට අනතුරුදායක අභියෝගයකට මුහුණ දීමටයි සිදුව ඇත්තේ.සියයකට අධික පවුල් සංඛ්‍යාවක් ජීවත් වන මෙම ගම්මානයේ පවතින අක්‍රමවත් මාර්ග පද්ධතිය හේතුවෙන් ජනතාව හදිසි අවස්ථාවවල දී දැඩි අපහසුතාවයට පත් වෙනවා.මේ සම්බන්ධයෙන් අවස්ථා ගණනාවක දීම පාලින්දනුවර ප්‍රාදේශීය සභාව මෙන්ම දේශපාලනඥයින් දැනුවත් කළ ද ඒ කිසිවෙක් මෙම ගැටළුවට කන්දීමක් සිදුකර නැහැ.තම දෛනික කටයුතු සඳහා භාවිත කිරීමට ක්‍රමවත් මාර්ග පද්ධතියක් පමණක් ඉල්ලා සිටින මෙම ජනතාවගේ හඬට කන්දීම බලධාරීන්ගේ වගකීමක් නොවන්නේද මේ සම්බන්ධයෙන් බලධාරීන්ගේ අවධානය යොමු වන තුරු රතු මිනිත්තුව අවධානයෙන්.